Halfmiljoen onnies binnekort ingeëntŉ Halfmiljoen onderwysers en ondersteuningspersoneel sal eersdaags teen Covid-19 ingeënt word. (Foto: Twitter) ŉ Halfmiljoen onderwysers en ondersteuningspersoneel in die Suid-Afrikaanse onderwyssektor sal eersdaags teen Covid-19 ingeënt word. Die onderwysvakbond Naptosa het aangekondig dat 500 000 dosisse van die Johnson & Johnson-entstof vir die onderwyssektor opsy gesit is. Luidens Naptosa se verklaring sal dié inentingsproses na verwagting eerskomende Woensdag afskop. “Skole in die openbare sektor sal voorkeur kry, waarna die private sektor ingesluit sal word. “Alle onderwysers sowel as ondersteuningspersoneel in die openbare sektor sal ingeënt word, insluitend onderwysers wat beheerliggaamsposte beklee en personeel van onderwysvakbonde.” Naptosa sê voorts dat personeel ouer as 40 jaar geprioritiseer sal word. Maroela Media het vroeër berig dat daar verskeie oproepe deur onderwysvakbonde was dat die inenting van onderwysers teen die koronavirus ’n prioriteit moet wees. Dit het gevolg nadat Angie Motshekga, minister van basiese onderwys, verlede week gesê het dat daar nog geen aanduiding is van wanneer dít sal gebeur nie en dat onderwysers met ander werkers op die voorste linie vir toegang tot die entstof meeding. Motshekga het ook gesê dat bykans ’n driekwart van onderrigtyd verlede jaar weens die Covid-19-pandemie verlore gegaan het. “Die entstowwe wat nou vir die onderwyssektor opsy gesit is, is die resultaat van ’n volgehoue poging deur onderwysvakbonde, die departement van onderwys, navorsers en ondersteuners,” sê Naptosa. Die vakbond sê voorts dat die proses deur ’n nasionale taakspan gelei sal word wat onder meer uit senior bestuurders in die departemente van onderwys en gesondheid bestaan. “Die departement van basiese onderwys sal alle data van die betrokke onderwyspersoneel aan die departement van gesondheid deurgee vir registrasie op die elektroniese datastelsel vir entstowwe. “Plekke, datums en tydsgleuwe sal gevolglik aan dié werknemers toegeken word.” Naptosa sê hoewel inentings vrywillig is, word alle onderwysers en personeel aangemoedig om van die geleentheid gebruik te maak. Die departement het vroeër aangekondig dat alle laerskole na verwagting op 26 Julie, wanneer die derde skoolkwartaal begin, ten volle sal heropen.